Neuvoston päätös, tehty 19 päivänä joulukuuta 2002, jäsenvaltioille annettavasta valtuudesta allekirjoittaa yhteisön puolesta vuoden 1996 Haagin yleissopimus toimivallasta, sovellettavasta laista, tunnustamisesta, täytäntöönpanosta ja yhteistyöstä vanhempainvastuuta ja lastensuojelutoimenpiteitä koskevissa asioissa



Virallinen lehti nro L 048 , 21/02/2003 s. 0001 - 0002



Neuvoston päätös, tehty 19 päivänä joulukuuta 2002, jäsenvaltioille annettavasta valtuudesta allekirjoittaa yhteisön puolesta vuoden 1996 Haagin yleissopimus toimivallasta, sovellettavasta laista, tunnustamisesta, täytäntöönpanosta ja yhteistyöstä vanhempainvastuuta ja lastensuojelutoimenpiteitä koskevissa asioissa (2003/93/EY) EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen ja erityisesti sen 61 artiklan c alakohdan ja 300 artiklan, ottaa huomioon komission ehdotuksen, sekä katsoo seuraavaa: (1) Yhteisö työskentelee perustaakseen yhteisen oikeusalueen, joka perustuu oikeuden päätösten vastavuoroisen tunnustamisen periaatteeseen. (2) Kansainvälistä yksityisoikeutta käsittelevässä Haagin konferenssissa 19 päivänä lokakuuta 1996 tehty yleissopimus toimivallasta, sovellettavasta laista, tunnustamisesta, täytäntöönpanosta ja yhteistyöstä vanhempainvastuuta ja lastensuojelutoimenpiteitä koskevissa asioissa, jäljempänä "yleissopimus", edistää osaltaan merkittävästi lasten suojelemista kansainvälisellä tasolla, joten on suotavaa, että sen määräyksiä aletaan soveltaa mahdollisimman pian. (3) Eräät yleissopimuksen artiklat vaikuttavat tuomioistuimen toimivaltaa sekä tuomioiden tunnustamista ja täytäntöönpanoa koskevaan yhteisön johdettuun oikeuteen ja erityisesti tuomioistuimen toimivallasta sekä tuomioiden tunnustamisesta ja täytäntöönpanosta avioliittoa ja yhteisten lasten huoltoa koskevissa asioissa 29 päivänä toukokuuta 2000 annettuun neuvoston asetukseen (EY) N:o 1347/2000(1). (4) Yhteisöllä on yksinomainen toimivalta yleissopimuksen asiaa koskevissa määräyksissä siltä osin kuin nämä artiklat vaikuttavat yhteisön tämän alan säännöksiin. Jäsenvaltiot säilyttävät toimivaltansa sellaisissa yleissopimuksen soveltamisalaan kuuluvissa asioissa, jotka eivät vaikuta yhteisön oikeuteen. (5) Yleissopimuksen mukaan sen osapuolia voivat olla ainoastaan täysivaltaiset valtiot. Tämän vuoksi yhteisö ei tällä hetkellä voi allekirjoittaa tai ratifioida sitä taikka liittyä sen osapuoleksi. (6) Sen vuoksi neuvoston olisi poikkeuksellisesti annettava jäsenvaltioille valtuus allekirjoittaa yleissopimus yhteisön puolesta tässä päätöksessä vahvistetuin edellytyksin. (7) Ottaen huomioon yleissopimuksen 23, 26 ja 52 artikla jossakin jäsenvaltiossa yleissopimuksen soveltamisalaan kuuluvassa asiassa tehty päätös voidaan tunnustaa ja panna täytäntöön toisessa jäsenvaltiossa yhteisön oikeuden asiaa koskevien sisäisten sääntöjen mukaisesti. (8) Yhdistynyt kuningaskunta ja Irlanti osallistuvat tämän päätöksen tekemiseen ja täytäntöönpanoon. (9) Euroopan unionista tehtyyn sopimukseen ja Euroopan yhteisön perustamissopimukseen liitetyn, Tanskan asemasta tehdyn pöytäkirjan 1 ja 2 artiklan mukaisesti Tanska ei osallistu tämän päätöksen tekemiseen, joten tämä päätös ei ole Tanskaa sitova eikä sitä sovelleta Tanskaan, ON TEHNYT TÄMÄN PÄÄTÖKSEN: 1 artikla 1. Neuvosto antaa jäsenvaltioille valtuuden allekirjoittaa yhteisön puolesta toimivallasta, sovellettavasta laista, tunnustamisesta, täytäntöönpanosta ja yhteistyöstä vanhempainvastuuta ja lastensuojelutoimenpiteitä koskevissa asioissa 19 päivänä lokakuuta 1996 tehty yleissopimus seuraavissa artikloissa vahvistetuin edellytyksin. 2. Yleissopimuksen teksti on tämän päätöksen liitteenä(2). 3. Tässä päätöksessä "jäsenvaltiolla" tarkoitetaan kaikkia jäsenvaltioita Tanskaa lukuun ottamatta. 2 artikla Allekirjoittaessaan yleissopimuksen jäsenvaltioiden on annettava seuraava julistus: "Yleissopimuksen 23, 26 ja 52 artikla antavat sopimuspuolille jonkin verran joustavuutta, jotta ne voivat soveltaa yksinkertaista ja nopeaa järjestelmää tuomioiden tunnustamisessa ja täytäntöönpanossa. Yhteisön säännöissä säädetään tunnustamis- ja täytäntöönpanojärjestelmästä, joka on vähintään yhtä suotuisa kuin yleissopimuksessa vahvistetut säännöt. Tämän mukaisesti jossakin Euroopan unionin jäsenvaltiossa sijaitsevan tuomioistuimen yleissopimuksen soveltamisalaan kuuluvissa asioissa antama tuomio tunnustetaan ja pannaan täytäntöön(3) soveltamalla yhteisön lainsäädännön asiaa koskevia sisäisiä sääntöjä(4)." 3 artikla Jäsenvaltioiden on toteutettava tarvittavat järjestelyt, jotta yleissopimus voidaan allekirjoittaa ennen 1 päivää kesäkuuta 2003. 4 artikla Allekirjoittaessaan yleissopimuksen jäsenvaltioiden on ilmoitettava kirjallisesti Alankomaiden kuningaskunnan ulkoasiainministeriölle, että allekirjoittaminen on suoritettu tämän päätöksen mukaisesti. Tämä päätös on osoitettu kaikille jäsenvaltioille Euroopan yhteisön perustamissopimuksen mukaisesti. Tehty Brysselissä 19 päivänä joulukuuta 2002. Neuvoston puolesta L. Espersen Puheenjohtaja (1) EYVL L 160, 30.6.2000, s. 19, asetus sellaisena kuin se on muutettuna komission asetuksella (EY) N:o 1185/2002 (EYVL L 173, 3.7.2002, s. 3). (2) Ks. tämän virallisen lehden s. 3. (3) Julistuksen antava jäsenvaltio. (4) Asetuksella (EY) N:o 1347/2000 on keskeinen asema tällä alalla, sillä se liittyy tuomioistuimen toimivaltaan sekä tuomioiden tunnustamiseen ja täytäntöönpanoon avioliittoa ja yhteisten lasten huoltoa koskevissa asioissa.